Stadiul lucrării la Varianta de Ocolire Arad Est, unde DRDP Timişoara asigură supervizarea proiectului, este de aproape 44%.
În ultima perioadă, au fost executate următoarele lucrări de drum: decopertare pământ vegetal în zona intersecțiilor, umpluturi terasamente, stabilizare pat drum cu lianți hidraulici, consolidări la rampa pasajului peste calea ferată cu saltele de balast, profilări taluz și îmbrăcarea taluzului cu pământ vegetal, execuție gabioane la rampa pasajului peste CF. De asemenea, s-au realizat, pe unele sectoare, strat de formă și fundație de balast.
Au avansat și lucrările la structuri: infrastructură și suprastructura podului peste Mureș (armare/cofrare elevații, cofrare/armare grindă rezemare, montare grinzi și predale, armare/cofrare/betonare placă suprabetonare, betonare trotuar) și la infrastructura și suprastructura pasajului peste calea ferată (montare tub dren, drenuri, hidroizolație verticală, aplicarea de protecție anticorozivă în intrados etc.), a transmis DRDP Timişoara.
Se lucrează și la podețe, la relocarea de rețele de telecomunicații, alimentare cu apă și la rețeaua de iluminat.
Pe șantier sunt circa 170 de muncitori și personal TESA.
Antreprenorul lucrării este PORR Construct.
Sursa foto: DRDP Timişoara